**IASB Update May 2018**

**Информационен бюлетин на Съвета по международни счетоводни стандарти (IASB) – май 2018 г.**

Настоящият бюлетин на Съвета по международни счетоводни стандарти (IASB) (”Съветът”) представя предварителните решения на Съвета. Окончателните решения на Съвета по международни счетоводни стандарти относно :МСФО стандарти (МСФО® Standards), Изменения и Разяснения (IFRIC® Interpretations) се подлагат на официално гласуване, съгласно предвиденото в *Ръководството по регламентираната процедура* на Фондация МСФО (МСФО ® Foundation) и Комитета по разясненията на МСФО (МСФО Interpretation Committee).  
  
На 22 май 2018 г., вторник, и 23 май 2018 г., сряда, Съветът проведе публични заседания в офисите на Фондация МСФО в Лондон, Великобритания.

Темите, по реда на обсъждането им, включваха:

* [Основни финансови отчети](https://www.ifrs.org/news-and-events/updates/iasb-updates/may-2018/#1)
* [Инициатива за оповестяване — целеви преглед на оповестяванията на ниво стандарт](https://www.ifrs.org/news-and-events/updates/iasb-updates/may-2018/#2)
* [Бизнес комбинации под общ контрол](https://www.ifrs.org/news-and-events/updates/iasb-updates/may-2018/#3)
* [Дейности с регулирани цени](https://www.ifrs.org/news-and-events/updates/iasb-updates/may-2018/#4)
* [Репутация и обезценка](https://www.ifrs.org/news-and-events/updates/iasb-updates/may-2018/#5)
* [Прилагане](https://www.ifrs.org/news-and-events/updates/iasb-updates/may-2018/#6)
* [Застрахователни договори](https://www.ifrs.org/news-and-events/updates/iasb-updates/may-2018/#7)

**Допълнителна информация**

Предстоящи заседания на Съвета:

* 18–22 юни 2018 г.
* 16–20 юли 2018 г.
* 17–21 септември 2018 г.

**Основни финансови отчети (Документ по програмата 21)**

На 22 май 2018 г. Съветът проведе заседание, за да обсъди:

1. Обобщение на резултатите от проведено от екипа проучване относно изискванията за агрегиране и дезагрегиране в различни юрисдикции;
2. Допълнителни предложения относно подобряване нивото на агрегиране и дезагрегиране на позиции на отделни редове в основните финансови отчети и в пояснителните приложения;
3. Анализ на разходите по функция и по същност; и
4. Неразрешени въпроси във връзка с използваните от ръководството оценки на резултатите от дейността и коригираната печалба на акция.

***Допълнителни предложения относно агрегиране и дезагрегиране* (Документ по програмата 21A)**

Съветът обсъди направеното от екипа предложение за консолидиране на характеристиките на агрегирането и дезагрегирането, посочени в МСС 1 *Представяне на финансови отчети* и други стандарти, в един единствен списък. Седем от четиринадесетте членове на Съвета изразиха съгласие, а седем – несъгласие с направеното от екипа предложение. Съответно, Съветът реши в порядък на работна хипотеза да не разработва един единствен списък с характеристики на агрегирането и дезагрегирането. Вместо това, Съветът поиска от екипа да продължи работата си по предложенията за подобряване на дезагрегирането във финансовите отчети, което може да включва илюстриране как биха могли да бъдат използвани различни характеристики за агрегиране или дезагрегиране на финансова информация. Съветът поиска от екипа да поясни, че разработваните в това отношение допълнителни насоки няма да са с по-голяма правна сила или да отменят специфични изисквания за агрегиране или дезагрегиране, съдържащи се в отделни МСФО стандарти.

Съветът обсъди също така дали да въведе прагове или оборими предположения за агрегиране или дезагрегиране на финансова информация. Седем от четиринадесетте членове на Съвета изразиха съгласие, а седем – несъгласие с въвеждането на подобни прагове или оборими предположения. Съответно, Съветът реши в порядък на работна хипотеза да не въвежда прагове или оборими предположения за агрегиране или дезагрегиране на финансова информация.

Съветът реши в порядък на работна хипотеза:

1. Да не разработва примери за дезагрегиране на групи позиции, за да илюстрира кога не е приемливо да се оповестяват големи остатъчни салда или „други” салда. Десет от четиринадесетте членове на Съвета изразиха съгласие, а четирима – несъгласие с това решение. Съветът поиска от екипа да проучи дали биха могли да бъдат разработени базирани на принципи насоки, с оглед насърчаване на допълнителното дезагрегиране на големи остатъчни салда или „други” салда.
2. Да включи принцип за определяне мястото на финансовата информация - в основните финансови отчети или в пояснителните приложения, който да се базира на ролята на основните финансови отчети и ролята на пояснителните приложения, предложени в Документа за обсъждане  *Инициатива за оповестяване – принципи на оповестяването*. Този принцип няма да е с по-голяма правна сила или да отменя специфичните изисквания на МСС 1 по отношение представянето на минимален брой позиции на отделни редове и междинни сборове в основните финансови отчети. Предприятието следва също така да прилага този принцип, когато даден стандарт позволява на предприятията да определят дали да предоставят финансова информация в основните финансови отчети или в пояснителните приложения. Всичките четиринадесет членове на Съвета изразиха съгласие с това решение.

***Анализ на разходите по функция и по същност* (Документ по програмата 21Б)**

На проведеното си през септември 2017 г. заседание Съветът обсъди предложения за подобряване анализа на разходите по функция и по същност, изискван от параграф 99 от МСС 1. На това заседание Съветът реши в порядък на работна хипотеза:

1. Да добави към изискванията в МСС 1 следните фактори, които да бъдат вземани под внимание при определяне дали методологията според функцията или методологията според същността на разходите предоставя най-полезна информация относно финансовите резултати от дейността:
   1. Кой метод предоставя най-добра информация относно ключовите компоненти или основни фактори, определящи рентабилността;
   2. Кой метод съответства най-тясно на начина, по който ръководството докладва във вътрешен порядък пред съвета на директорите или лицата, вземащи ключовите решения и на начина, по който предприятието се управлява;
   3. Практиката в съответния отрасъл; и
   4. Дали разпределянето на разходите според тяхната функция би било толкова произволно, спорно или случайно, че не би предоставило достатъчно достоверно представяне на структурата на функциите на предприятието. В такива случаи следва да се използва методът, основаващ се на същността на разхода.

Всичките четиринадесет членове на Съвета изразиха съгласие с това решение.

1. Да изисква допълнителна информация относно същността на разхода, когато предприятието предоставя анализ на разходите с помощта на методологията, основаваща се на тяхната функция. Тази информация ще се предоставя на нивото на предприятието, а не като разбивка на всеки представен функционален ред. Десет от четиринадесетте членове на Съвета изразиха съгласие, а четирима – несъгласие с това решение.

***Неразрешени въпроси във връзка с използваните от ръководството оценки на резултатите от дейността и коригираната печалба на акция* (Документ по програмата 21В)**

На проведеното през април 2018 г. заседание Съветът реши в порядък на работна хипотеза, че всички предприятия следва да идентифицират оценка (или оценки) на печалбата или на всеобхватния доход, които, според вижданията на ръководството, комуникират до потребителите на финансовите отчети финансовите резултати от дейността на предприятието. Съветът реши също така, че ако тази оценка не е междинен сбор или сбор, изискван от параграф 81A на МСС 1, то тя ще представлява оценка на ръководството за резултатите от дейността и по отношение на нея ще бъдат приложими специфични изисквания за оповестяване. За целите на тези предложения, параграф 81A от МСС 1 ще включва сега съществуващите в този параграф междинни сборове и предложените задължителни междинни сборове, разработени като част от проекта, например, печалба преди инвестиране, финансиране и данъчно облагане.

На това заседание Съветът реши в порядък на работна хипотеза да разшири списъка с междинни сборове и сборове, които няма да бъдат считани за оценки на ръководството за резултатите от дейността, така че да включи следните широко използвани междинни сборове:

1. Печалба преди данъци;
2. Печалба от продължаваща дейност; и
3. Брутна печалба, дефинирана като приходи, намалени със себестойността на продажбите.

Тринадесет от четиринадесетте членове на Съвета изразиха съгласие, а един – несъгласие с това решение. Някои членове на Съвета се изказаха за повишено внимание при редактиране на текстовете на проекта, така че ясно да се разграничат въпросните широко използвани междинни сборове от тези, които изрично се изисква да бъдат представяни от всички предприятия съгласно параграф 81A от МСС 1. Някои членове на Съвета поискаха от екипа да обмисли дали конкретно да се изисква някои от тези три междинни сбора да бъдат представяни от всички предприятия.

На това свое заседание Съветът разгледа въпроса дали от предприятията, които идентифицират повече от една оценка на ръководството за резултатите от дейността, ще се изисква да оповестяват няколко величини за коригираната печалба на акция. В светлината на тези обсъждания, Съветът реши в порядък на работна хипотеза да не се изисква от никое предприятие да оповестява коригирана печалба на акция. Така се отменя решението на Съвета от заседанието през април 2018 г. да се изисква предприятията да оповестяват коригирана печалба на акция в пояснителните приложения. Съветът обаче препотвърди взетото през април 2018 г. решение да изисква предприятията да оповестяват в пояснителните приложения ефекта от данъчно облагане и неконтролиращи участия отделно по отношение на всяка от разликите между оценката на ръководството за резултатите от дейността и най-пряко съпоставимия междинен сбор или сбор в параграф 81A. Тринадесет от четиринадесетте членове на Съвета изразиха съгласие, а един – несъгласие с това решение.

***Следващи етапи***

На бъдещи свои заседания Съветът ще продължи с обсъжданията по темите, попадащи в обхвата на този проект.

**Инициатива за оповестяване — целеви преглед на оповестяванията на ниво стандарт (Документ по програмата 11)**

На 23 май 2018 г. Съветът проведе заседание, за да обсъди насоки, които да бъдат използвани от Съвета при разработване и изготвяне на проект на изискванията за оповестяване. По-конкретно, Съветът обсъди начина, по който ще използва целите на оповестяването*.*

***Насоки за Съвета – общ преглед* (Документ по програмата 11A)**

Съветът обсъди обобщена информация за предложения от екипа подход за представяне на анализ и препоръки до Съвета в течение на следващите месеци. От Съвета не бе поискано да взема каквито и да е решения.

***Насоки за Съвета — Цели на оповестяването* (Документ по програмата 11Б)**

Съветът реши в порядък на работна хипотеза, че когато в бъдеще Съветът разработва и изготвя проект на изисквания за оповестяване, Съветът ще:

1. базира всички изисквания за оповестяване върху една или повече специфични цели на оповестяването. Тези цели следва да поясняват защо информацията е полезна за основните потребители на финансовите отчети и какво се очаква да правят с въпросната информация тези потребители на финансовите отчети.
2. изготвя проект на всички изисквания за оповестяване така, че изрично да се посочва стоящата в основата цел или цели и ясно да се обвързва всяка отделна информация, включена в изискванията за оповестяване, със съответната цел или цели.

 Тринадесет от четиринадесетте членове на Съвета изразиха съгласие с това решение. Един от членовете отсъстваше.

Съветът реши също така в порядък на работна хипотеза, че ще продължи да използва в отделните МСФО стандарти обобщени цели на оповестяването. Замисълът на тези цели е да се насърчат предприятията да преценяват цялостното оповестяване, отнасящо се до конкретна тема във финансовите им отчети, и дали предоставената информация удовлетворява информационните нужди на потребителите по отношение на тази тема.

Дванадесет от четиринадесетте членове на Съвета изразиха съгласие, а двама – несъгласие с това решение.

***Следващи етапи***

Съветът очаква да продължи на бъдещи свои заседания с обсъжданията относно насоките, които Съветът да използва при разработване и изготвяне на проект на изискванията за оповестяване.

**Бизнес комбинации под общ контрол (Документ по програмата 23)**

На 23 май 2018 г. Съветът проведе заседание, за да обсъди изследователския проект, посветен на бизнес комбинациите под общ контрол.

Съветът продължи с обсъжданията на представените през април подходи, които екипът разработва по отношение на подмножество от сделки и операции, попадащи в обхвата на този проект.

От Съвета не бе поискано да взема каквито и да е решения.

***Следващи етапи***

Съветът очаква да продължи на бъдещи свои заседания с обсъжданията относно методите на счетоводно отчитане на сделки и операции, попадащи в обхвата на проекта.

**Дейности с регулирани цени (Документ по програмата 9)**

На 23 май 2018 г. Съветът проведе заседание, за да обсъди разработвания възможен счетоводен модел по отношение на дейности, които са обект на регулиране с определяне на цените/тарифите. В частност Съветът обсъди как да се оценяват регулаторните активи (Документ по програмата 9Б).

Съветът бе запознат и с основна информация относно счетоводния модел и обобщение на взетите до момента в порядък на работна хипотеза решения (Документ по програмата 9A, който бе представен единствено с информационна цел).

Съветът реши в порядък на работна хипотеза, че оценяването на регулаторните активи следва да отразява:

1. приблизителните оценки на бъдещите парични потоци, които ще бъдат генерирани от регулаторните активи. Тези парични потоци включват суми, произтичащи от:
   1. себестойността на използваните активи и извършените оперативни разходи;
   2. маржове върху извършените оперативни разходи; и
   3. лихви върху извършените оперативни разходи или възвръщаемост върху себестойността на използваните активи.
2. дисконтирането на приблизителните оценки на бъдещите парични потоци, в случай че е налице съществен компонент на финансиране.

Всичките четиринадесет членове на Съвета изразиха съгласие с това решение.

Съветът реши също така в порядък на работна хипотеза, че оценяването на регулаторните активи следва да отразява промените, ако има такива, в приблизителните оценки на бъдещите парични потоци, които ще бъдат генерирани от регулаторните активи.

Всичките четиринадесет членове на Съвета изразиха съгласие с това решение.

Съветът реши също така в порядък на работна хипотеза, че дисконтовият процент, установен при първоначално признаване, следва да остава без промяна при последващото оценяване на регулаторните активи.

Всичките четиринадесет членове на Съвета изразиха съгласие с това решение.

***Следващи етапи***

На бъдещо свое заседание Съветът ще обсъди допълнителни аспекти на оценяването на регулаторни активи и регулаторни пасиви.

**Репутация и обезценка (Документ по програмата 18)**

На 23 май 2018 г. Съветът проведе заседание, за да продължи с обсъжданията по проекта, посветен на репутацията и обезценката.

Съветът реши в порядък на работна хипотеза да не разработва документ, който да има за цел получаването на обратна информация единствено относно използването на непризнатия оперативен резерв на единица, генерираща парични потоци (или група единици) като допълнителна входяща информация при тестване за обезценка на репутацията.

Девет от четиринадесетте членове на Съвета изразиха съгласие, а петима – несъгласие с това решение.

Съветът реши в порядък на работна хипотеза да си постави за цел включването в изчислението на стойността в употреба на очакваните парични потоци от бъдещо преструктуриране и бъдещо подобряване на представянето, които ръководството по-вероятно би предприело.

Тринадесет от четиринадесетте членове на Съвета изразиха съгласие, а един – несъгласие с това решение.

***Следващи етапи***

На бъдещо свое заседание Съветът ще продължи с обсъжданията относно формата и съдържанието на документа за консултации, който да бъде издаден като следващ етап в реализацията на проекта.

**МСФО 16 *Лизинг*—Лизингови стимули*—*годишно подобрение (Документ по програмата 12)**

Съветът обсъди предложение за изменение на Пример за илюстрация 13, придружаващ МСФО 16 *Лизинг,* като част от следващите годишни подобрения на МСФО стандартите. Предложеното изменение ще отстрани от примера илюстрацията на възстановяването от лизингодателя на подобрения, направени в наетото имущество.

Съветът реши в порядък на работна хипотеза да предложи изменение на Пример за илюстрация 13, като част от следващите годишни подобрения на МСФО стандартите.

Девет от четиринадесетте членове на Съвета изразиха съгласие, а петима – несъгласие с това решение.

***Следващи етапи***

На бъдещо свое заседание Съветът ще обсъди стъпките от регламентираната процедура.

**Застрахователни договори (Документ по програмата 2)**

На 23 май 2018 г. Съветът проведе заседание, за да бъде запознат с актуална информация във връзка с работата по подкрепа на въвеждането и прилагането на МСФО 17 *Застрахователни договори,* включително проведеното на 2 май 2018 г. заседание на Целевата група по въпросите на преминаването към МСФО 17 *Застрахователни договори*.

От Съвета не бе поискано да взема каквито и да е решения.

***Следващи етапи***

На бъдещо свое заседание Съветът ще продължи с обсъжданията във връзка с МСФО 17.